ত্রিপুরা সমাজের মূলত পুরুষরা ঐতিহ্যবাহী ‘গরাইয়া নৃত্য’ করে থাকে। পৌরাণিক কাহিনীর সূত্রে ধারণা করা হয়, শিব তাঁর প্রিয়তমা স্ত্রী সতী বা গৌরীর মৃত্যুতে শোকাহত হয়ে যে নৃত্য করেছিল তার মাধ্যমে প্রলয়ংকরী বৃষ্টি সৃষ্টি হয়েছিল। গৌরীর শোকে এই প্রলয়ংকরী নৃত্য করা হয়েছিল বলে এই নাচের নাম গৌরী বা স্থানীয়ভাবে গরইয়া নৃত্য। এ সময় পাহাড়ি কৃষি পদ্ধতি জুমে ফসল বোনার সময়। বৈশাখের প্রথম বৃষ্টিতে জুমে ফসল বোনা হয়। স্ত্রীশোকে শোকাহত শিব কখন তার উদ্দাম নৃত্য করেছিল জানা না গেলেও পার্বত্যবাসী ত্রিপুরাদের জুমে ফসল বোনা শুরু হয় চৈত্র এবং বৈশাখ মাসে। এই সময় বৃষ্টির অভাবে প্রকৃতি থাকে শুকনা খটখটে। তাই ধারণা করা হয় চৈত্র মাসের শেষে এবং বৈশাখ মাসের সপ্তাহব্যাপী এই নৃত্যের মূল উদ্দেশ্য বৃষ্টি আবাহন, শস্যক্ষেতের সমৃদ্ধি এবং প্রাকৃতিক দুর্যোগ ও রোগব্যাধি থেকে মুক্তি।